*ҚР Экология және табиғи ресурстар министрі*

*Е.Н. Нысанбаевтың 2024 жылғы 12 ақпранда өтетін*

*Парламенттік тыңдауда оқитын баяндамасы*

**Құрметті Ерлан Жақанұлы!**

**Құрметті депутаттар!**

***1-слайд. Титул***

Қазақстан Республикасының орман қорын күзету және қорғау бойынша атқарылған жұмыстар туралы баяндауға рұқсат етіңіздер.

***2-слайд. Орманды өрттен қорғау***

Мемлекеттік орман қорының ауданы **30,9 млн. гектар**, оның ішінде орманмен көмкерілген **13,7 млн. гектар**.

Ел аумағының ормандылығы **5% пайызды** құрайды.

2023 жылы жалпы ауданы **116,8 мың гектарды** құрайтын **810** орман өрті тіркелді, оның ішінде **орманмен көмкерілген алаңы 61,1 мың гектар.**

Орман өрттерінің себептері бойынша оқиғалар саны:

найзағай разрядтарынан - 498;

ауыл шаруашылығы жерлерінен өтіп кеткен - 87;

жеке және заңды тұлғалардың кінесі бойынша - 30;

анықталмаған себептерден - 200 оқиға тіркелген.

***3-слайд. Туындайтын орман өрттеріне әрекет етудің қолданыстағы схемасы (сызбасы)***

Өткен жылы Абай облысы орман қорының аумағында Ертіс өңіріндегі 63,5 мың гектар жалды орманды қамтыған екі ірі орман өрті болғанын баршаңыз білесіздер.

Сол кездерде орман шаруашылығы жүйесінде шешім қабылдаудың жеделдігіне әсер еткен радио-телефон байланысын пайдалануға негізделген орман өрттерінің пайда болуына әрекет ету схемасы жұмыс істеді.

Барлық пайда болған өрттер бойынша ақпарат Алматы қаласындағы Қазақ ормандарды авиациялық қорғау базасы жанындағы Республикалық диспетчерлік пунктке жиналып, ол жерден Орман шаруашылығы және жануарлар дүниесі комитетінің және Министрліктің назарына жеткізіліп отырды. Сол жерден ірі орман өрттерін сөндіру кезінде жедел шешімдер қабылданып отырды.

Ормандардағы өрт қауіпсіздігі қағидаларына сәйкес қосымша күштерді тарту жөніндегі шешімді орман өрті ірі көлемге (25 га және одан жоғары) ауысқан жағдайда орман бастығы – өрт сөндіру басшысы немесе орман мекемесінің директоры қабылдайды.

Жағдай күрделенген кезде өртті сөндіруге басшылықты уәкілетті органның өкілі жүзеге асырады.

Бұл схема өткен жылы ірі орман өрттерін жою кезінде дұрыс жұмыс істемегенін тәжірибе көрсетті. Осыған байланысты Экология министрлігі Төтенше жағдайлар министрлігімен бірлесіп қолданыстағы нормативтік құқықтық актілерді қайта қарады.

***4-слайд. Нормативтік құқықтық актілерге ревизия жүргізу***

Табиғи өрттердің алдын алу және жою жүйесін күшейту мақсатында Экология және табиғи ресурстар министрлігі мен Төтенше жағдайлар министрлігінің бірлескен бұйрығымен **Табиғи өрттерге ден қою кезінде уәкілетті органдар мен ұйымдардың өзара іс-қимыл алгоритмі** бекітілді.

Алгоритмде мемлекеттік орман күзетінің қызметкерлері де, ТЖМ қызметкерлері де жағдайды бағалау және орман өрті туындаған жағдайда қосымша күштер тарту туралы шешім қабылдау көзделеді.

Сонымен қатар Алгоритмде әуе кемелерін және Қорғаныс, Ішкі істер министрліктері мен Ұлттық қауіпсіздік комитетінің бөлімшелерін жұмылдыру, сондай-ақ жағдай қиындаған кезде эшелондық *(кезең-кезеңмен)* әрекет ету мәселесі реттелген.

Орман өрттерін сөндіру жөніндегі жұмыстарды орындау үшін білім мен практикалық дағдылар деңгейін жетілдіру мақсатында екі министрліктің бірлескен бұйрығымен Азаматтық қорғау академиясының базасында мемлекеттік орман күзеті мен орман өрт сөндіру станциясының қызметкерлерін оқыту үшін **«орман-өрт сөндіруші»** және **«орман өртін сөндіру басшысы»** оқу бағдарламалары бекітілді.

Бұл бірлескен бұйрықпен табиғи өрттердің алдын алу және жою жүйесін жетілдіру жөніндегі іс-шаралар жоспары бекітілді.

Бұдан басқа, орман ресурстарын пайдалану және орман қорына бару кезінде жеке және заңды тұлғаларға қатысты талаптарды нақтылау бөлігінде Ормандардағы өрт қауіпсіздігі қағидаларына түзетулер әзірленді.

Анықтама үшін: Бұйрықтың жобасы Әділет министрлігінің ескертулері бойынша пысықталып жатыр.

***5-слайд. Орман өрттерін ерте анықтау жүйесі***

Орман өрттерін сапалы және уақтылы анықтау, орман шаруашылығына цифрландыруды енгізу мақсатында Қазақстан Республикасы Президентінің жанындағы цифрландыруды енгізу мәселелері жөніндегі комиссия отырысында мақұлданған «Орман өрттерін ерте анықтау жүйесі» жобасы әзірленді.

Жобаны іске асыру үшін аппараттық-бағдарламалық кешенді қамтамасыз етуді және жасанды интеллектіні қолдана отырып бағдарламалық қамтамасыз етуді ескере отырып, тиісті техникалық тапсырма әзірленді. Жобаның шеңберінде елдің орман қорының аумағында әртүрлі көздерден алынған деректерді шоғырландыру жолымен өрттер кезінде жедел шешімдерді қабылдау және ерте анықтау мониторингі үшін бірыңғай Ситуациялық орталық құру жоспарлануда.

Өртті анықтау радиусы 30 км-ге дейін айналмалы көру мүмкіндігі бар бейнебақылау камераларының көмегімен жүзеге асырылады.

Өткен жылы бұл жүйе «Ертіс орманы» резерватында және «Көкшетау» ұлттық паркінде енгізілді, сондай-ақ осыған ұқсас жүйелер «Бурабай» ұлттық паркінде, «Медеу» табиғи паркінде жұмыс жасап тұр, Солтүстік Қазақстан және Қостанай облыстарының орман мекемелерінде жетілдіруді қажет ететін бейнебақылау жүйесі орнатылған.

Бұл жүйені «Бурабай» ұлттық паркіне енгізу өзінің тиімділігін көрсетті. Егер бұрын мұндағы орман өрттерінің орташа ауданы 80 га болса, жүйе енгізілгеннен кейін аумақ 1,5 га дейін қысқарды.

Өрттерді ерте анықтау жүйесін іске асыру Астана қаласындағы Министрліктің жанында орналасқан Ситуациялық орталыққа қосыла отырып, республикалық және жергілікті деңгейдегі объектілерде кезең-кезеңімен жүзеге асырылатын болады.

***6-слайд. Жұмыскерлердің еңбек жағдайын жақсарту және табиғатты қорғау мекемелерінің материалдық-техникалық жарақтандыруын нығайту***

Өткен жылғы өрттер орман мекемелерінің материалдық-техникалық базасының төмендігін, сондай-ақ орман шаруашылығы қызметкерлерінің әлеуметтік қорғалуының әлсіздігін анықтады.

Осы мәселені шешу үшін Министрлік мүдделі мемлекеттік органдармен бірлесіп республиканың барлық орман шаруашылықтарын материалдық-техникалық қамтамасыз ету үшін 2023-2027 жылдарға арналған азаматтық қорғау саласындағы бірінші кезектегі шаралардың кешенді жоспарын әзірледі.

Жоспарда барлық кезеңге **68,6 млрд. теңге** сомасына шығыстар көзделген. Бұл сомаға мыналарды сатып алу жоспарлануда:

* 1082 бірлік арнайы көлік құралдары (өрт сөндіру машиналары, тракторлар, патрульдік машиналар);
* өртке қарсы және орманды қалпына келтіру жұмыстарын жүргізуге арналған 948 бірлік тіркеме және қосымша жабдық (дискілі тырмалар, соқалар, тіркемелер, цистерналар және т.б.);
* орман өрттерін ерте анықтау жүйесін орнату *(тек ЭТРМ табиғатты қорғау мекемелеріне арналған)*;
* орман мекемелерінің аумағында 102 өрт-бақылау мұнарасын салу *(тек ЭТРМ табиғатты қорғау мекемелеріне арналған)*.

**2023 жылы** Министрліктің табиғат қорғау ұйымдарын материалдық-техникалық қамтамасыз етуге 13,4 млрд.теңге бөлінді.

337 бірлік арнайы көлік құралдары *(29 өрт сөндіру автомашинасы, 59 шағын орман өрті кешені, 151 трактор және т.б.)*, 655 бірлік қосымша өртке қарсы жабдық *(дискілі тырмалар, соқалар, тіркемелер және басқалар)* сатып алынды.

**«Семей орманы» резерватына арналған** жалпы сомасы 1,4 млрд. теңгеге 37 бірлік арнайы көлік құралдары сатып алынды *(10 өрт сөндіру машинасы, 14 шағын өрт сөндіру кешені, 8 өрт тіркемесі, 1 трактор, 1 шағын автобус және т.б.)*.

«АқЕртіс» қоғамдық қоры 5 шағын өрт сөндіру кешенін, өрт сөндіру автомобильдеріне арналған 15 қозғалтқышты, 20 мотопомпаны және 4 өрт сөндіру автомашинасын берді.

БҰҰДБ техникалық көмек шеңберінде 330 радиостанция мен 150 автомобиль антеннасын берді.

Министрліктің табиғатты қорғау мекемелерінің материалдық-техникалық жарақтандырылуы 2023 жылдың соңына қарай 10% пайызға артып, барлығы 68% пайызға жетті *(бұрын 58%-ды құраған)*.

Жергілікті атқарушы органдар өткен жылы орман шаруашылықтарын материалдық-техникалық жарақтандыруға қаражат бөлді.

**Ағымдағы жылға** Азаматтық қорғау саласындағы бірінші кезектегі шаралардың кешенді жоспарының шеңберінде 16,7 млрд.теңге, оның ішінде Э/кология министрлігі үшін 9,1 млрд. теңге және жергілікті атқарушы органдар үшін – 7,6 млрд. теңге жоспарланған.

Министрліктің 2024 жылға арналған бюджетін қалыптастыру кезінде материалдық-техникалық жарақтандыруға 5,4 млрд. теңге бөлінді, сонымен бірге «Семей орманы» резерватында ерте анықтау жүйесін енгізуге көзделген қаражат (4,7 млрд.теңге) қолдау таппады.

Қазақстан Республикасы Премьер-Министрінің бірінші орынбасарының 2024 жылғы 24 қаңтардағы тапсырмасына сәйкес Министрліктің табиғат қорғау мекемелерінде орман өрт сөндіру станциялары үшін: 99 өрт сөндіру машинасын, 79 шағын орман өрт кешенін, 37 тракторды лизингке алу мәселесі пысықталып жатыр.

Мемлекеттік қорды авиапатрульдеуге **7,7 млрд.теңге** сомасында қаражат көзделген *(нормаға сәйкес 9024 сағат)*.

Бүгінгі күні орман және табиғат қорғау мекемелерінде 99 бірлік пилотсыз ұшу аппараттары бар, олар 2023 жылы ормандардағы өрт қауіпті жағдайды анықтау және барлау мақсатында 575 ұшу жүргізді.

Табиғат қорғау мекемелерін пилотсыз ұшу аппараттарымен жарақтандыру жұмыстары жалғасуда.

2023 жылғы 1 шілдеден бастап әлеуметтік мәселені шешу шеңберінде мемлекеттік орман күзеті қызметінің қызметкерлеріне лауазымдық жалақының 100% мөлшерінде қосымша ақы белгіленді. *(12 876 штаттық қызметкер: мемлекеттік орман күзеті қызметі, табиғат қорғау мекемелерінің мемлекеттік инспекторлары, жануарлар дүниесін қорғау жөніндегі мамандандырылған ұйымның инспекторлары).*

Қалған қызметкерлерге штатқа кіретін әкімшілік қызметшілерге *(экономистер, бухгалтерлер және т.б.)* және штаттан тыс қызметкерлерге *(орман өрт сөндіру станцияларының қызметкерлері: тракторшылар, жүргізушілер, орман өрт сөндірушілері, мұнара бақылаушылары, радио операторлары)* Министрлік пен кәсіподақ арасындағы Келісім шеңберінде 75% үстемеақы қарастырылған.

Министрлік жалақыны көтеру бойынша жүйелі шаралар қабылдау үшін орман өрт сөндіру станцияларының барлық қызметкерлеріне, оның ішінде уақытша қызметкерлерге қосымша ақы төлеу бойынша Үкімет қаулысының жобасын әзірледі. Қаулы жобасы уәкілетті органдармен (Әділетмині, ҰЭМ, Еңбекмині) алдын ала келісілген.

*Анықтама үшін: Қаулы жобасы мүдделі мемлекеттік органдармен келісу рәсімдері аяқталғаннан кейін және РБК оң қорытындысын алғаннан кейін Үкіметке енгізілетін болады.*

***7-слайд. Жалды орманды*** ***қалпына келтіру шаралары***

Жоғарыда айтқанымдай, Абай облысындағы өткен жылы болған өрттің салдарынан орман алқабының үлкен көлемі өртенді. Табиғаттың тұтас экожүйелерін жойып жіберді. Бұл ауқымды апат сипатына айналды және уақтылы шешім қабылдамаған жағдайда орнына қайтып келмейтін зардап келтіреді.

Осыған байланысты өңірдегі ағаш өсірушілердің бірінші кезектегі міндеті бұл өрттің салдарын жою болып табылады.

Орман патологтарымен бірлесіп жүргізілген өрт шалған екпелерді зерттеу нәтижелері бойынша ағаш діңдерінде қайталама зиянкестердің *(қабықжегіш қоңыз, зерқоңыз, сүген қоңыз)* тіршілік әрекетінің белгілері анықталған. Ағаш діңдерінде көптеген тесіктері, шайыр ағу, қабықтың астында бұрғылау ұнтағы және дернәсілжелілер, ағаштардың айналасында ұсақ үгінділер пайда болған. Көктемнің келуімен және одан кейінгі жылдары зиянкестердің жаппай таралып кетуі мүмкін.

Санитариялық іс-шаралар уақтылы жүргізілмеген жағдайда орман зиянкестері мен аурулары жаппай тараып сау екпелерге жұқтырады. Осыған байланысты бүлінген орманды кесуді аман қалған сүрекдіңмен шекаралас учаскелерден бастау қажет. Бұл жұқтыруды барынша азайтады, сондай-ақ орманның табиғи жаңаруы үшін жағдайлар жасалатын болады.

Алдын ала деректер бойынша, өртенген ағаштың көлемі шамамен 6,0 млн. текше метрді құрайды және оны жинау үшін қосымша күш пен қаражат қажет болады. Орман шаруашылығы талаптарына сәйкес орман зиянкестерінің қоныстануына жол бермеу және орман жағдайын сақтау мақсатында бүлінген сүректі (ағашты) жинауды қысқа мерзімде жүзеге асыру қажет.

Резерватта бар техника мен жабдықтар, сондай-ақ адам ресурстары орман шаруашылығы жұмыстарының осындай көлемін орындауға есептелмеген. Осыған байланысты арнайы дайындау техникасы мен жабдықтарын сатып алу қажет.

Өртенген орман ағаштарының жалпы көлемінің шамамен 80 % пайызы отынға арналған ағашты құрайды, бұл аймақта ағашты тереңдетіп өңдеу зауытын салу қажеттілігін туындатып отыр.

Осыған байланысты, Министрлік Абай облысының әкімдігімен бірлесіп, орман өрттерінен бүлінген сүректі тереңдетіп өңдеу зауыттарын салу үшін инвесторларды тарту мәселесін пысықтауда. Қазіргі уақытта 4 ұйым мүдделі екенін білдірді.

*Анықтама үшін:*

*1) «Универсал СМ» ЖШС, Алматы қ. - ДВП, ДСП шығару зауытының құрылысы. Дөңгелек ағашты тұтынудың болжамды көлемі жылына 100,0 мың м3;*

*2) «DecarboniseSolutionsGroup» ЖШС, Астана қ. - отын брикеттері мен отын пелеттерін шығаратын зауыт салу. Дөңгелек ағашты тұтынудың болжамды көлемі жылына 100,0 мың м3;*

*3) «Казлеспром Плюс» ЖШС, Семей қ. – целлюлоза өндіретін зауыт салу. Дөңгелек ағашты тұтынудың болжамды көлемі жылына 450,0 мың м3.*

*4) AIM-X компаниясы (БАӘ, Дубай) – жалпы көлемі 1,2 млн.текше м. ағаш түйіршіктерін, ДСП және OSB-плиталарын өндіру бойынша ағаш дайындау және зауыт салу, инвестициясы 46 млн. АҚШ доллары.*

Сонымен қатар, Қостанай облысының өртенген орман ағаштарында өтімсіз сүректің үлкен көлемін, сондай-ақ республиканың басқа өңірлерінде пайдаланылмайтын жұқа өлшемді сүректің үлкен қорларын ескере отырып, жалпы республика бойынша ағаш өңдеу өнеркәсібін дамыту мәселесі туындап отыр.

*Анықтама үшін: Қостанай облысында өртенген орман ағаштарының көлемі 39,8 мың га алқапта 4 млн.670 мың текше метрді құрады, бұл ретте негізгі бөлігі ұсақ тауарлы сүрек болып табылады. 2 жыл ішінде 9 мың га тазартылды, бұл ретте 332 274 текше метр ағаш дайындалды. Тамырдың қалған бөлігі бұл аймақта оны өңдеудің болмауына байланысты ешкімді қызықтырмайтын ұсақ ағаш (дақыл) болып қалып отыр.*

«Семей орманы» резерватында өртенген орман ағаштарын тазарту жұмыстары ағымдағы жылғы 15 қаңтардан бастап резерваттың өз күштерімен басталды. Жұмыстың үлкен көлемін (6 млн.текше м.) ескере отырып, осы жұмыстарға Орман шаруашылығы және жануарлар дүниесі комитетінің резерватқа жақын орналасқан табиғат қорғау мекемелерін жұмылдыру жоспарлануда.

Республиканың оңтүстік өңірлерінің әкімдіктеріне және орман қорғау мекемелеріне осы жұмыстарға жұмылдыру, сондай-ақ алынған сүректі дайындауға және өңдеуге мүдделі кәсіпкерлерді тарту үшін ұсыныстар жолданды.

*Анықтама үшін: кәсіпкерлерге өртенген сүрек бөліктерінен ағаш дайындау жұмыстары «Семей орманы» резерваты өткізетін аукцион негізінде берілетін болады.*

*Бастапқы бағаны текше метр үшін 10300 мың теңгеге белгілеу көзделіп отыр, оған көбік бойынша ақы мен ағаш кесушілерді бөлуге арналған шығындар кіреді.)*

Абай облысының аумағында туындаған төтенше жағдайдың салдарын жою үшін Министрлік тиісті Жол картасын бекітті.

Жол картасында өрттен бүлінген аумақты орман патологиялық тексеру жөніндегі іс-шараларды жүргізу және кейіннен мониторинг жүргізу, қажет болған жағдайда орман зиянкестерінің ошақтарын оқшаулау жөнінде шаралар қабылдау, сондай-ақ 2025 жылдан бастап тазартылған алаңдарда орман отырғызу бойынша жұмыстарды бастау көзделген. Осы мақсатта өткен жылы қарағай бүршігін жинау және өңдеу көлемі ұлғайды. Ағымдағы жылы қолданыстағы орман питомниктерінде екпелер отырғызу көлемін ұлғайту жоспарланған.

Ірі орман өрттерінің салдарын жою жөніндегі жедел штаб құрылды, оның құрамына Абай облысы бойынша орман шаруашылығы және жануарлар дүниесі аумақтық инспекциясының өкілдері, «Семей орманы» резерватының мамандары, құқық қорғау органдарының, Абай облысы әкімдігінің өкілдері кірді.

Жалпы, Абай облысының аумағында болған ірі орман өрттерінің салдарын жою жөніндегі жұмыстарды 2034 жылға қарай аяқтауды жоспарлап отырмыз.

**Құрметті Ерлан Жақанұлы**, Министрліктің тиісті мемлекеттік органдармен тығыз байланыс орнатпай аталған көрсеткіштерге жетуі мүмкін болмайды.

Бірлескен қызмет республиканың орман шаруашылығындағы жағымсыз фактілерді азайтуға, сондай-ақ көзқарасты өзгертуге ықпал етеріне және жалпы елдің орман шаруашылығын қорғау мен жақсарту қажеттілігіне маңызды мән береріне сенімдімін.

**Назарларыңызға рақмет!**